РЕПУБЛИКА СРБИЈА

НАРОДНА СКУПШТИНА

Одбор за правосуђе, државну управу

и локалну самоуправу

07 Број 02-4001/12

14. март 2013. године

НАРОДНА СКУПШТИНА

Одбор за правосуђе, државну управу и локалну самоуправу је, на 21. седници одржаној 14. марта 2013. године, размотрио предлоге за избор чланова Одбора Агенције за борбу против корупције, које су поднели Одбор за административно-буџетска и мандатно-имунитетска питања Народне скупштине, Врховни касациони суд, Државна ревизорска институција, Заштитник грађана и Повереник за информације од јавног значаја и заштиту података о личности, Адвокатска комора Србије, Удружење новинара Србије, Независно удружење новинара Србије и Синдикат новинара Србије.

На основу члана 51. Пословника Народне скупштине (Пречишћени текст), Одбор за правосуђе, државну управу и локалну самоуправу подноси

И З В Е Ш Т А Ј

 Одбор за правосуђе, државну управу и локалну самоуправу констатовао је следеће:

Одбор за административно-буџетска и мандатно-имунитетска питања Народне скупштине, који је предложио др Зорана Стојиљковића, професора Факултета политичких наука у Београду, поднео је предлог за избор члана Одбора Агенције за борбу против коруције као овлашћени предлагач, у складу са чланом 9. став 2. тачка 1) Закона о Агенцији за борбу против корупције.

Врховни касациони суд, који је предложио Николу Станојевића, судију Врховног суда Србије у пензији, поднео је предлог за избор члана Одбора Агенције за борбу против корупције као овлашћени предлагач, у складу са чланом 9. став 2. тачка 4) Закона о Агенцији за борбу против корупције.

 Државна ревизорска институција, која је предложила др Евицу Петровић, професора Економског факултета у Нишу, поднела је предлог за избор члана Одбора Агенције за борбу против корупције као овлашћени предлагач, у складу са чланом 9. став 2. тачка 5) Закона о Агенцији за борбу против корупције.

Заштитник грађана и Повереник за информације од јавног значаја и заштиту података о личности, који су предложили др Бранка Лубарду, професора Правног факултета у Београду, поднели су заједнички предлог за избор члана Одбора Агенције за борбу против коруције као овлашћени предлагачи, у складу са чланом 9. став 2. тачка 6) Закона о Агенцији за борбу против корупције.

Адвокатска комора Србије, која је предложила адвоката Зорана Вујичића, поднела је предлог за избор члана Одбора Агенције за борбу против коруције као овлашћени предлагач, у складу са чланом 9. став 2. тачка 8) Закона о Агенцији за борбу против корупције.

Одбор је констатовао да Удружење новинара Србије, које је предложило Љиљану Смајловић, Независно удружење новинара Србије, које је предложило Драгана Јањића, и Синдикат новинара Србије, који је предложио Предрага Толпу, нису поднели предлог за избор члана Одбора Агенције за борбу против коруције у складу са чланом 9. став 2. тачка 9) Закона о Агенцији за борбу против корупције. Наведеном одредбом Закона утврђено је да удружења новинара у Републици Србији предлажу члана одбора Агенције путем заједничког договора. Стога Одбор указује да не постоји законски основ да Народна скупштина, на основу наведених појединачних предлога, изабере члана Одбора Агенције кога предлажу удружења новинара у Републици Србији, у смислу члана 9. став 2. тачка 9).

Одбор је одлучио да предложи Народној скупштини да размотри следеће предлоге за избор чланова Одбора Агенције за борбу против корупције:

* Предлог Одбора за административно-буџетска и мандатно-имунитетска питања Народне скупштине:

др Зоран Стојиљковић, професор Факултета политичких наука у Београду;

* Предлог Врховног касационог суда:

Никола Станојевић, судија Врховног суда Србије у пензији;

* Предлог Државне ревизорске институције:

др Евица Петровић, професор Економског факултета у Нишу;

* Предлог Заштитника грађана и Повереника за информације од јавног значаја и заштиту података о личности:

др Бранко Лубарда, професор Правног факултета у Београду;

* Предлог Адвокатске коморе Србије:

 Зоран Вујичић, адвокат.

 Одбор предлаже Народној скупштини да предлоге за избор чланова Одбора Агенције за борбу против корупције размотри по хитном поступку, у складу са чл. 167, односно 168. Пословника Народне скупштине, с обзиром на то да садашњим члановима Одбора Агенције за борбу против корупције, изабраним на предлог наведених овлашћених предлагача 18. марта 2009. године, мандат престаје 18. марта 2013. године. Избором чланова Одбора Агенције по хитном поступку омогућио би се несметани рад Одбора Агенције за борбу против корупције.

За известиоца Одбора на седници Народне скупштине одређен је Петар Петровић, председник Одбора.

 ПРЕДСЕДНИК

 Петар Петровић